《登龙山歌》
清代·杨绍基

龙山耸翠磨青铜，芙蓉九朵擎高穹。连峰横互数十里，三春胜地多游踪。

我生性本烟霞癖，日日寻山与自适。不知石路险崎岖，有脚不著谢公屐。

直登山春披榛芜，悬崖过险非丈夫。翠微一径入云去，半空人语声喧呼。

石门两扇神惊讶，巨斧直劈开一罅。共传此中通蓬莱，服药神人多羽化。

却寻邵宝点易台，蓬蒿没径晴烟开。荒基废址已难识，斑斑碧长寒莓苔。

瀑珠喷迸散晴雪，银河倒泻苍垠裂。赤虹下饮深涧中，奔流乱喷猩猩血。

遥山缥缈虚无间，丹青紫碧疑仙寰。丰隆击碎五色石，堕地横插成烟峦。

凭高俯首望震泽，潮平宝镜浮空白。远帆隐隐破云来，疑是海上乘槎客。

日沈飞鸟投林鸣，归途荦确暝色横。玉妃唤得冰轮起，照我清影行伶俜。

此时乐极兴偏逸，却思买山筑幽室。留得山中一片云，待我他年娶嫁毕。

芙蓉湖畔泛舟归，秋潾纹细秋风微。听断橹摇声叹乃，梦魂更绕白云飞。

作者简介：杨绍基，字履亭。回族，益都人（山东省青州市）。清.嘉庆三年举人。曾任浙江永康县县令、河南南召县县令等职。明朝进士嘉靖南阳知府杨应奎族人。南召瘠邑，绍基以慈爱安静为治，百姓乐之；在灾荒年月，用自己的俸钱赈济灾民，积极救灾；捕捉巨盗，远近称快。咸丰八年卒，享年八十五岁 。著有《履亭文稿》二卷，并补编段赤亭的《益都先正诗丛钞》等。